Selvom solen er falmet, og iskioskerne er gået i vinterhi, er der lys i flere og flere sommerhuse hele året.

En opgørelse fra Ministeriet for By, Bolig og Landdistrikter viser, at danskere over 60 år strømmer til vand, strand og yderområder for at slå sig permanent ned i deres sommerhuse, skriver Jyllands-Posten.

Siden planloven åbnede muligheden for godt 20 år siden, er omfanget femdoblet, og i dag er der lys hele året i 23.000 ferieboliger.

Læs også : Sommerhusejere vil ikke markedsføres til naturister

Liv i udkantsområder

- Det er en dejlig udvikling, og den stopper ikke her, siger borgmester Kim Valentin (V) fra Gribskov Kommune, som er det område, der trækker flest borgere til sig på helårsbasis.

- Flere og flere vil bosætte sig i deres sommerhus, og det skaber liv i vores udkantsområde, fordi de ældre jo har masser af ressourcer med, siger borgmesteren til Jyllands-Posten.

Holdningen er vendt

Mens kommunerne tidligere var beklemte ved udsigten til, at ældre slog sig ned i sommerhusene, af frygt for, at de ville tynge udgifterne til hjemmepleje og renovation i sommerhusområder hele året, har vandringen fra land til by vendt holdningen, fastslår formand for KL, Martin Damm (V).

Læs også : Hul i lov kan koste sommerhusejere dyrt

- Seniorerne er et godt tilskud til vores kommuner. De fleste er heldigvis raske og friske og har mod på at blande sig i det lokale liv, siger Damm, der som borgmester i Kalundborg ligger højt på tilflytternes ønskeliste.

By, bolig og landdistrikter Carsten Hansen ser et optimistisk perspektiv i de ældres vandring mod sommerlandet.

- Det er ressourcestærke borgere, vi taler om, og kommunerne skal være på mærkerne for at trække dem til, mener ministeren.